**ELŐTERJESZTÉS**

**Szombathely Megyei Jogú Város Közgyűlésének**

**2022. július 19-i rendkívüli ülésére**

**Javaslat településrendezési eszköz módosításának elfogadására**

Szombathely Megyei Jogú Város Közgyűlése a 2021. szeptember havi rendes ülésén ismerte meg az ***M86 autóút Körmend (M80)-Szombathely-Zanat kelet (M86) közötti szakasz***telepítési tanulmánytervét és az ennek alapján kidolgozott engedélyezési terv munkaközi tervezetét. A Közgyűlés 166/2021. (IX.30.) Kgy. számú határozatával felkért arra, hogy az M86 autóút tervezett szakaszára vonatkozó építési engedély megszerzése érdekében a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Kormányrendelet (a továbbiakban: Kormányrendelet) 42. §-ában foglaltak szerint gondoskodjak a településrendezési eszközök tárgyalásos eljárás szabályai szerinti módosításáról. Egyúttal a Közgyűlés felhatalmazott a településrendezési és településtervezési szerződés - a 166/2021. (IX.30.) Kgy. számú határozat 2. pontjának megfelelő tartalommal történő - aláírására.

Az „*M86 autóút Körmend (M80)-Szombathely-Zanat kelet (M86) közötti tanulmánytervének és engedélyezési tervdokumentációjának elkészítése, továbbá az építési engedély megszerzése” tárgyú* Településrendezési és Településtervezési Szerződésben foglaltaknak megfelelően a hatályos településrendezési eszközök módosítása érdekében az Akcióterv Mérnöki Iroda Kft. elkészítette az M86 autóút nyomvonal kijelölésére vonatkozó partnerségi tervdokumentációt.

A tervezett beruházás az egyes közlekedésfejlesztési projektekkel összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról és az eljáró hatóságok kijelöléséről szóló 345/2012. (XII. 6.) Korm. rendelet 1. mellékletének 1.1.64. sora értelmében nemzetgazdasági szempontból kiemeltjelentőségű beruházás, ezért a Kormányrendelet 32. § (6) bekezdés a) pontja értelmében a településrendezési eszköz egyeztetése a tárgyalásos eljárás szabályai szerint történik.

A Kormányrendelet 42. § (1) bekezdése alapján „*Tárgyalásos eljárás esetén a polgármester a településrendezési eszköz tervezetét a végső szakmai véleményezési szakasz kezdeményezése előtt véleményezteti a partnerekkel a 29/A. § szerint.”*

A településrendezési eszközök fenti módosításához szükséges tervdokumentáció elkészült, amelyet partnerségi véleményezésre bocsátottunk. Szombathely Megyei Jogú Város Önkormányzata Közgyűlésének a partnerségi egyeztetés részletes szabályairól szóló 25/2018.(XII.19.) önkormányzati rendelete (a továbbiakban: Partnerségi rendelet) 4. § (4) bekezdése értelmében a településrendezési eszköz tárgyalásos eljárásban történő módosítása során külön megkerestük a közműszolgáltatókat, a Szombathelyi Szépítő Egyesületet, a Szombathelyi Civil Kerekasztalt, a Rumi Rajki Műpártoló Kört, valamint az önkormányzati képviselőket.

A partnereket 2022. május 9-én a Partnerségi rendelet 3. §-ában felsorolt felületeken tájékoztattuk. Az elkészült tervezetet véleményezésre bocsátottuk azzal, hogy az észrevételeket és javaslatokat – a veszélyhelyzet ideje alatt - az előzetes tájékoztató és az elkészült tervezet közzétételétől számított tizenöt napon belül, azaz 2022. május 24-ig lehet megtenni, kizárólag elektronikus úton.

A megadott határidőn belül a kiemelt partnerségi résztvevők és a lakosság részéről ellenvélemény, tartalmi észrevétel, javaslat nem érkezett, így a vélemények - Kormányrendelet 42. § (1) bekezdés szerinti - Közgyűlésen történő ismertetésére nem volt szükség.

A Kormányrendelet 42. § (3) bekezdése alapján, 2022. június 28-án kelt levelemben egyeztető tárgyalás kezdeményezésére kértem fel az állami főépítészt.

A településrendezési eszköz fent részletezett tartalmú módosítása érdekében szükséges egyeztető tárgyalásra 2022. július 8-án került sor az Állami Főépítészi Irodában.

A megjelentek véleményét a tárgyaláson készült VA/ÁFI/539-20/2022. számú jegyzőkönyv tartalmazza.

A Vas Megyei Kormányhivatal Állami Főépítész VA/ÁFI/539-12/2022.számú záró szakmai véleménye alapján:

„*A tervmódosítási eljárás során keletkezett előzményiratokat áttekintve megállapítottam, hogy a terv egyeztetése a fentiekben hivatkozott jogszabályban foglaltaknak megfelelően történt, a partnerek észrevételeit a tervezés folyamán megismerték, a partnerségi egyeztetést – beérkezett észrevétel hiányában – Szombathely MJV Polgármestere 2022. május 27-én kelt jegyzőkönyvben foglaltak szerint lezárta.*

*Fentiek alapján a dokumentáció képviselő-testület elé terjesztéséhez – a VA/ÁFI/539-20/2022. számú jegyzőkönyvben kifejtettek figyelembevétele mellett –* ***hozzájárulásomat megadom. A záró véleményemet a döntésre jogosult testülettel ismertetni kell.***

*Felhívom a figyelmet arra, hogy az Étv. 8. § (2d) bekezdése alapján a rendelet elfogadásakor záró véleményemet figyelembe kell venni.”*

A záró szakmai véleményt és a tárgyalásos eljárás jegyzőkönyvét az előterjesztés 1. melléklete tartalmazza.

Előzőek alapján szükségessé vált Szombathely Megyei Jogú Város Közgyűlése 257/2006. (IX.7.) Kgy. sz. határozattal elfogadott Településszerkezeti tervének és a 30/2006.(IX.7.) önkormányzati rendelettel elfogadott Szombathely Megyei Jogú Város Helyi Építési Szabályzatának, valamint Szabályozási tervének módosítása. Az erre vonatkozó tervdokumentációt, vagyis a településrendezési eszköz elfogadásra váró tervezetét az előterjesztés 2. melléklete tartalmazza.

Az előterjesztéshez csatoltuk a rendelet előzetes hatásvizsgálatát és indokolását.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni, és a rendeletet megalkotni szíveskedjék.

**Szombathely, 2022. július „ ”**

**/: Dr. Nemény András :/**